Takimi FMN-Banka Botërore në Tokio
Drejtuesit financiarë diskutojnë vendet e punës, rritjen dhe politikat ekonomike
Shumë evropianë janë zemëruar me përpjekjet e qeverive të tyre për të shkurtuar pagat dhe pensionet, ndërsa po rriten taksat në përpjekje për të balancuar buxhetet. Zemërimi i publikut është njëri prej shumë faktorëve që i kufizojnë drejtuesit të zgjidhin problemet ekonomike në Evropë dhe gjetkë. Ndërsa drejtuesit e Fondit Monetar Ndërkombëtar dhe të Bankës Botërore takohen, shumë ekonomistë thonë se problemet e Evropës janë kërcënimi më i madh i ekonomisë globale. Drejtoresha menaxhuese e FMN-së Christine Lagarde thotë se shkurtimet e buxhetit duhet të bëhen gradualisht dhe të balancohen me shpenzimet e hartuara për të nxitur rritjen dhe vendet e punës. Një studim i Bankës Botërore thotë se ka nevojë për 600 milionë vende të reja pune deri në vitin 2020 për të punësuar forcën e re punëtore. Studimi thotë se ndërmarrjet private krijojnë shumicën e vendeve të punës, por presidenti i Bankës Botërore Jim Yong Kim thotë se qeveria mund të ndihmojë, duke siguruar një infrastrukturë të mirë dhe rregullore të qarta. Zyrtarë të lartë financiarë nga e gjithë bota janë takuar shpesh gjatë viteve të fundit për të zgjidhur çështje të vështira. Disa ekonomistë fajësojnë gabimet e kompanive financiare se shkaktuan krizën ekonomike që la miliona njerëz pa punë. Shumë ekspertë thonë se rregulloret janë përmirësuar duke u kërkuar bankave, përshembull të kenë rezerva më të mëdha në para. Por Daniel Hanson i Institutit American Enterprise në Uashington thotë se vështirësitë e borxhit të Evropës po e ngadalësojnë procesin. Një ekspert thotë se lehtësimi i problemeve të Evropës do të jetë një territor i ri sfidues për FMN-në, që ka përvojë të ndihmojë vendet e varfëra. Profesori i universitetit Tufts Bhaksar Chakravorti pret vetëm një përparim modest nga takimi i FMN-së dhe Bankës Botërore në Tokio. Ai foli përmes Skype-it. Në një kohë kur bota përballet me rritje të ngadaltë, probleme të borxhit të Evropës, zgjedhjet në Shtetet e Bashkuara dhe probleme të tjera, përparimi modest mund të jetë më e mira që mund të arrihet.